**Povzetek revizijskega poročila *Pravilnost poslovanja politične stranke Lista Marjana Šarca v letu 2018***

Računsko sodišče je izvedlo revizijo *pravilnosti poslovanja politične stranke Lista Marjana Šarca v letu 2018*.

*Cilj revizije* je bil izrek mnenja o pravilnosti poslovanja politične stranke Lista Marjana Šarcav letu 2018. Računsko sodišče je preverjalo skladnost poslovanja politične stranke Lista Marjana Šarcaz Zakonom o političnih strankah in Zakonom o volilni in referendumski kampanji.

Računsko sodišče je o pravilnosti poslovanja politične stranke Lista Marjana Šarcav letu 2018 izreklo *mnenje s pridržkom,* ker:

* ni razkrila prispevka fizične osebe, ki je v skupnem znesku v letu 2018 presegal višino povprečne bruto mesečne plače na delavca v Republiki Sloveniji po podatkih Statističnega urada Republike Slovenije za preteklo leto;
* prispevkov, ki niso bili vplačani na predpisan način, ni nakazala najkasneje v 30 dneh od prejema v humanitarne namene, kot so določeni v zakonu, ki ureja humanitarne organizacije;
* prispevkov, ki jih je pridobila v nasprotju z Zakonom o volilni in referendumski kampanji, ni nakazala najkasneje v 30 dneh od prejema v humanitarne namene, kot so določeni v zakonu, ki ureja humanitarne organizacije;
* je s transakcijskega računa za redno poslovanje poravnala stroške volilne kampanje za lokalne volitve;
* je s posebnega transakcijskega računa za volitve poravnala stroške, ki ne sodijo med stroške volilne kampanje;
* je s posebnega transakcijskega računa za volitve v občinske oziroma mestne svete poravnala stroške volilne kampanje za volitve župana;
* v letnem poročilu ni razkrila podatkov o vseh posojilih, ki jih je prejela od fizičnih oseb in hranilnice.

Računsko sodišče od politične stranke Lista Marjana Šarca ni zahtevalo predložitve odzivnega poročila,ker je politična stranka že med revizijskim postopkom izvedla ustrezni popravljalni ukrep.

Ljubljana, 7. julija 2020